Krištáľové krídlo

Krištáľové krídlo je ocenenie, udeľované každoročne od roku 1997 osobnostiam na Slovensku, ktoré dosiahli vo svojom odvetví mimoriadnu odbornosť a úspech. Organizátorom je agentúra Krištáľové krídlo spol. s r.o., ktorej konateľkou je Mária Vaškovičová.
Hlavnou myšlienkou Krištáľového krídla je podľa organizátorov „"objavovanie a vyzdvihnutie jedinečných ľudí a ich profesionálnych výkonov, ktoré si zaslúžia úctu"“.
Ocenenie sa udeľuje v kategóriách filantropia, hospodárstvo, architektúra, publicistika a literatúra, divadlo a audiovizuálne umenie, výtvarné umenie, rock pop džez, hudba, šport, medicína a veda, pričom počet kategórií sa rozrastá. V roku 2018 bola pridaná populárna hudba a inovácie a startupy.
Udeľuje sa i mimoriadna cena za celoživotné dielo, mimoriadny úspech v zahraničí, či iný významný počin.
Spôsob nominácie a vyhodnotenia.
V priebehu roka organizátor vyzýva profesijné združenia, komory, zväzy, inštitúcie, tlačové agentúry, verejnosť, aby zasielali nominácie na osobnosti. Popri týchto spôsoboch je možné, aby každý občan Slovenska navrhol vlastnú nomináciu, spĺňajúcu kritériá, ľubovoľným spôsobom, napríklad pomocou online formulára. Podmienkou je, že navrhovaná osobnosť pôsobí na Slovensku a je oboznámená s návrhom. O ocenení v každej kategórii rozhoduje porota zložená z odborníkov pôsobiacich v danej oblasti. Pri výbere rozhoduje mimoriadna odbornosť v danej kategórii a zároveň výrazný úspech a prezentácia výsledkov práce, prípadne významný medzinárodný úspech, pričom dĺžka pracovného či tvorivého pôsobenia v danej oblasti nie je rozhodujúca.
Ceny.
Ceny "Krištáľové krídlo" sa udeľujú každoročne v januári alebo vo februári za uplynulý rok. Odovzdávanie cien prebieha na galavečere. Cenou ja soška "Krištáľové krídlo." Autorom pôvodnej, vytvorenej zo skla a bieleho zlata, je slovensko-grécky sklár, sochár a dizajnér Achilleas Sdoukos. V roku 2020 (23. ročník) bola soška inovovaná. Nová cena z „krehkého krištáľového skla a silného bronzu“ je výsledkom odbornej spolupráce výtvarných umelcov – sochára Jána Ťapáka a dizajnéra Patrika Illa.
Nadácia Krištáľové krídlo.
Nadácia Krištáľové krídlo bola založená spoločnosťou Krištáľové krídlo, s.r.o. s cieľom pomáhať rodinám, občianskym združeniam, zdravotníckym zariadeniam a deťom, ktoré sú mentálne, zmyslovo, citovo a telesne postihnuté. Vznikla ako Nadácia Pomôže celé Slovensko a reagovala medzi prvými na povodne v roku 2010, kedy zorganizovala prvý benefičný koncert Pomôže celé Slovensko. Výsledok zbierky v čiastke cca 400 tisíc EUR bol v plnom rozsahu prerozdelený ľuďom, ktorí v dôsledku povodní prišli o strechu nad hlavou. Odvtedy každý rok Nadácia organizuje podujatie Krištáľová rallye, čo je jazda historických vozidiel po vopred určenej trase s posádkou osobností Krištáľového krídla, mediálne známych osobností a detí, ktorým Nadácia pomáha. Vyvrcholením Krištáľovej rallye je benefičný koncert a finančná zbierka pre deti s postihnutím a ich rodiny.
Galavečer a sponzori.
Ceremoniál udeľovania cien, organizátormi nazývaný slávnostný galavečer, sa každoročne uskutočňuje v nedeľu v januári alebo vo februári v priestoroch Slovenského národného divadla a je prenášaný v priamom prenose televíziou.
Galavečer 22. ročníka sa uskutočnil 27. januára 2019 v novej budove SND (v priestoroch opery). Ocenenie si odnieslo domov 11 osobností. Predsedom Veľkej poroty Krištáľového krídla bol Gabriel Csollár, predseda COOP Jednota Slovensko.
Laureáti 23. ročníka budú vyhlásení 9. februára 2020 v novej budove SND v priamom prenose na Jednotke RTVS. Nad podujatím opätovne prevzal záštitu predseda vlády SR Peter Pellegrini. Generálnym reklamným partnerom je opäť COOP Jednota Slovensko.